Kerklinneln

**Kerklinneln** () is en Dörp in de Gemeen Kerklinneln in’n Landkreis Veern, Neddersassen. Binnen de Gemeen Kerklinneln billt de Oort Kerklinneln en egene polietsche Oortschop, to de ok Hoost, Lindhoop un Deelsen mit tohöört.

## Geografie

De Oort liggt op de Linnelner Geest. Dör’n Oort flütt de Gibbeek, de later in’n Gohbeek münnt.

De Naveröörd sünd Deelsen un Holbm in’n Noorden, Brammer, Kreepm un Lüttjen Linneln in’n Noordoosten, Huxhaal, Kohlenföör, Neenkroog un Gohbeek in’n Oosten, Kükenmoor, Neenföör un Ramels in’n Süüdoosten, Specken, Armsen un Wetenmöhlen in’n Süden, Bössel in’n Süüdwesten, Lindhoop, Hoost un Oosterkroog in’n Westen un Scharnhors un Wall in’n Noordwesten.

## Historie

Kerklinneln kummt 1123 as *Lintlo* toeerst in de Oorkunnen vör. Von de *[[Petrus-Kark (Kerklinneln)|Kerke to Lintloh]]* warrt toeerst 1385 in en Oorkunn von’n Veerner Bischop Johann II. schreven. In fröhere Tieden is de Oort mehrstendeels eenfach *Linneln* nöömt worrn. Blots wenn de Ünnerscheed to dat Dörp Lüttjen Linneln wichtig weer, is de Oort *Groten Linneln* oder eben *Kerklinneln* nöömt worrn.

### Verwaltungsgeschicht

In de Franzosentied von 1810 bet 1814 hett de Oort to de Mairie Kerklinneln in’n Kanton Veern höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to de Vaagdie Kerklinneln in dat Amt Veern tohöört. Na 1885 weer dat in’n Kreis Veern, de 1932 mit’n Kreis Achem to’n ne’en un grötteren Kreis Veern tohoopgahn is.

De Gemeen Kerklinneln bestünn fröher blots ut dat Dörp Kerklinneln mit de twee lüttjen Öörd Hoost un Lindhoop. An’n 1. Juli 1968 is ok de vörher egenstännige Gemeen Deelsen Deel von de Gemeen Kerklinneln worrn. Eerst an’n 1. Juli 1972 mit de Gemeenreform in Neddersassen sünd 17 Gemenen to de ne’e Gemeen Kerklinneln tohoopslaten worrn, de denn düüdlich grötter weer as vörher. Sietdem billt de ole Gemeen Kerklinneln (mit Deelsen) binnen de ne’e Gemeen Kerklinneln en Oortschop mit egen Oortsvörsteiher.

### Inwahnertall

: * tohoop mit Hoost un Lindhoop

### Religion

Kerklinneln is evangeelsch-luthersch präägt un billt mit de Petrus-Kark en egen Kaspel.

För de Kathoolschen is de St.-Josef-Kark in Veern tostännig.

### Oortsvörsteihers

## Kultur

Den Rövenmarkt gifft dat in Kerklinneln siet 1660. He is jümmer an dat letzte Wekenenn in’n September.

### Verenen

De Schüttenvereen Kerklinneln is in’n Mai 1880 grünnt worrn. De Turn- un Sportvereen (TSV) Kerklinneln is 1920 grünnt worrn.

## Weertschop un Infrastruktur

Kerklinneln hett en egene freewillige Füürwehr, de in’n April 1884 grünnt worrn is.

### Verkehr

Dör Kerklinneln löppt de Landsstraat 171, de in’n Süüdwesten na Veern geiht un in’n Noordoosten över Jeddingen na Visselhöövd. En Reeg Kreisstraten gaht von de L&nbsp;171 af: na Noorden de K&nbsp;21 na Deelsen un Holbm, na Noordoosten de K&nbsp;18 na Brammer, Kreepm, Lüttjen Zähln un Groten Zähln, na Süüdoosten de K&nbsp;12 na Kükenmoor un na Süden de K&nbsp;21 na Wetenmöhlen un Lutten. Lüttjere Straten loopt ans noch na Scharnhors un Specken.

De nächste Autobahn is de Autobahn 27 (Afsnidd Bremen–Wasra). De Opfohrt 26 Veern-Oost liggt dree Kilometer in’n Süüdwesten von Kerklinneln an de L&nbsp;171.

De nächste Bahnhoff is so bi söss Kilometer wied weg in’n Süüdwesten de Bahnhoff Veern an de Bahnlien Wunsdörp–Bremen. Disse Bahnhoff is ok inbunnen in dat Nett von de Regio-S-Bahn Bremen/Neddersassen. De Bahnhoff Kerklinneln an de Bahnlien Ülzen–Langwedel, de an’n 15. April 1873 apenmaakt harr, is 1987 dichtmaakt worrn.

### Scholen

Kerklinneln harr fröher en egen Volksschool. Vondaag gaht de Kinner op de Lintler Geest-School in Bennbössel.

## Literatur

* Robert Kienzle: *Chronik Kirchlinteln.* 1969

## Footnoten